Tästä ei sijainti enää parane – kansallistaiteilijan kotimuseon naapuriin, meren tuntumaan satoja omakotitaloja

Akseli Gallen-Kallelan kotimuseon Tarvaspään naapuriin rakentuu tulevaisuudessa satoja pientaloja käsittävä uusi asuinalue. arkistokuva/Päivi Tuovinen

Seppo Korkman

Ruukinrantaan, Elfvikin suojelumetsän ja Gallen-Kallelan museon läheisyyteen Espoossa nousee lähivuosina satoja uusia, enintään kaksikerroksisia omakoti- ja rivitaloasuntoja.

Aiempina vuosikymmeninä alueelle on rakennettu noin 70 omakotitaloa vanhan palstoituksen ja poikkeuslupien nojalla. Ruukinranta-Tarvaspäätä koskeva asemakaava lisää rakennusoikeutta yli 30000 kerrosneliötä.

Alueen halki rakennetaan myös uusi Tarvaspääntie -niminen kokoojakatu. Sen varteen nousee myös tiiviimmin rakennettu kyläkeskus.

Suunnittelualueen pohjoislaidalla on Turunväylä ja länsilaidalla Kehä I. Idässä alue ulottuu Helsingin kaupungin rajalle saakka. Etelässä kaava-alue rajoittuu vanhojen metsien suojeluohjelmaan sisältyvään Elfvikin metsään ja Laajalahden lintuvesiensuojeluohjelman alueeseen. Aivan etelärajan tuntumassa on myös Laajasalon luonnonsuojelualue ja Natura-alue.

Suunnittelualueella on kolme rehevää, luonnontilaisen kaltaista lehtoa, joissa on tavattu lepakoita ja liito-oravia. Sen itäosassa, Tarvaspäässä on taidemaalari Gallen-Kallelan museo, joka ympäristöineen on suojeltu rakennussuojelulailla.

Kaupunkisuunnittelulautakunta päättää kaavan asettamisesta nähtäville tiistaina.

Edit 13.2. klo 13: Ruukinrantaan nousee satoja omakoti- ja rivitaloasuntoja.